
Бүген «Казан-Экспо» күргәзмә үзәге мәйданчыгында Энергия ресурсларының нәтиҗәлелеге һәм экология буенча Татарстан халыкара форумы ачылды. Ачылу тантанасында Татарстан Республикасы Президенты Рөстәм Миңнеханов, Россия Федерациясе Сәнәгать һәм сәүдә министры урынбасары Михаил Иванов, Татарстан Республикасы Премьер-министры Алексей Песошин һәм Татарстан Республикасы Премьер-министры урынбасары – Татарстан Республикасы сәнәгать һәм сәүдә министры Альберт Кәримов катнашты.

Форум программасы энергия нәтиҗәлелеген арттыру, зур һәм бүленгән энергетика үсеше, газ-мотор ягулыгы базарын үстерү, энергиянең альтернатив чыганакларын куллану, энергетика комплексында цифрлаштыру, водород энергетикасы мәсьәләләре буенча чараларны үз эченә ала.

Рөстәм Миңнеханов билгеләп үткәнчә, Татарстан энергия нәтиҗәлелеге һәм ресурсларны саклау мәсьәләләренә өстенлекле игътибар бирә. «Мондый зур чараны уздыру һәм бу юнәлештә яңа бурычлар кую – безнең күркәм традиция. Форумда катнашкан барлык партнерларыбызга да рәхмәт белдерәсем килә. Бу – бизнеска һәм төбәккә энергия ресурсларының нәтиҗәлелеге өлкәсендә хезмәттәшлек итәргә мөмкинлек бирүче бик яхшы мәйданчык", - диде Татарстан Президенты.

Россия Федерациясе Сәнәгать һәм сәүдә министры урынбасары Михаил Иванов ассызыклаганча, энергия нәтиҗәлелеге принципларын тормышка ашыру энергияне куллану өчен түләүнең кимүенә, энергетиканың ресурс нәтиҗәлелеген арттыруга, экологиягә йогынтыны киметүгә бәйле. «Бу факторларның барысы да Россия Президенты Владимир Путинның Юлламасында күтәрелде. Татарстанның бу мөһим бурычларны хәл итүдәге мөнәсәбәте куандыра", - дип билгеләп үтте ул.

Аннары ТР Премьер-министры энергия нәтиҗәлелеге җиһазлары һәм технологияләре буенча конкурста җиңүчеләрне бүләкләде. Алар – «Казаноргсинтез», «КМПО» һәм «Челтәр компаниясе".

Аннары ТР Президенты һәм башка кунаклар «Энергетика. Ресурсларны сак тоту -2021» күргәзмәсе кысаларында оештырылган күргәзмне карадылар. Россиянең 80нән артык компаниясе энергетика комплексы предприятиеләренең нәтиҗәле һәм куркынычсыз эшен тәэмин итә торган заманча материаллар, җиһазлар һәм технологияләр куйганнар. Шулай ук кайбер чит ил компанияләре дә үз технологияләрен тәкъдим иткәннәр.

Рөстәм Миңнеханов «Сетевая Компания», «Татэнерго», «Татэнергосбыт», «Татнефть», «ТАИФ», «Газпром СПГ технологияләр», «РариТЭК», «НТЦ ЕЭС» һәм башка тармак компанияләренең стендларын карады. Аерым алганда, күргәзмәдә беренче тапкыр электромобильләр өчен заряд станцияләре тәкъдим ителгән һәм «ЗЭТЗ», «Промэнерго», «ТАЧ Продакшн», «Энергоразвитие» ИК компанияләреннән электромобильләр экспозициясе җәелдерелгән.
Рөстәм Миңнеханов: Татарстанда энергия нәтиҗәлелеге һәм ресурсларны сак тоту мәсьәләләренә өстенлекле әһәмият бирелә